Tien vas vir geweld, roof tydens Zandspruit-betoging‘n Winkel wat oornag in Zandspruit geplunder is. Foto: Twitter via @_ArriveAlive Die situasie by Zandspruit, noord van Roodepoort in Johannesburg, is steeds gespanne waar gewelddadige betogings sedert Dinsdag woed. Lt. Kay Makhubela, woordvoerder van die polisie, het Donderdag aan Maroela Media gesê die reën het vir eers ŉ einde aan die geweld gebring, maar betogers staan steeds in groot groepe rond in die gebied. Die polisie moes Woensdag verskeie keer traangas en rubberkoeëls afvuur om die betogers onder beheer te bring. Woensdagnag is talle winkels in die gebied deur die betogers geplunder en twee motors is aan die brand gesteek. Betogers het ook paaie met rommel en brandende buitebande versper en die gedeelte van Beyers Naudérylaan tussen Johan- en Peterweg is steeds gesluit vir motoriste. “Ons het Woensdag nog ŉ paar mense in hegtenis geneem wat die totaal bring op tien mense. Hulle sal aangekla word van openbare geweld, sakeroof en openbare geweld,” het Makhubela gesê. Intussen het ER24 gesê dat paramedici Woensdag na die toneel geroep is om drie mans te behandel wat glo tydens die betogings beseer is. Volgens Russel Meiring, woordvoerder van die nooddiens, is drie mans beseer toe hulle met voorwerpe gegooi is. Paramedici is later weer na ŉ plakkershuis in die nedersetting ontbied, waar hulle ŉ vrou en ses maande oue baba vir rookinaseming behandel het weens die buitebande wat naby hul huis gebrand is. Al vyf pasiënte is na ŉ hospitaal geneem vir verdere behandeling. Die betogers is glo ongelukkig oor elektrisiteitverskaffing in die gebied en het die betoging begin nadat Eskom onwettige kragaansluitings in die gebied verwyder het.